
Sóbányászat az Erdélyi Fejedelemségben – I. Apafi Mihály kora

A só, mint természetadta kincs végigvezette – vezeti az emberiség életét évezredek óta, nélkülözhetetlen az élet megmaradásában. A Magyar Királyság, majd az Erdélyi Fejedelemség egyik legfontosabb bevételi forrását képezte a só bányászata, szállítása és a vele való kereskedelem. Célom felvázolni az Erdélyi Fejedelemség I. Apafi Mihály korabeli sóbányászatát, kereskedelemét, illetve jogi előírásokat, törvényadta lehetőségeket, a bányászat és kereskedelem privilégiumait, belső szabályzatait és a gazdaságra gyakorolt jótékony hatásait. A só útját vázolom fel a bányászat folyamatától a kereskedelmi körforgásba való helyezésig. Az adatok megszerzéséhez főként a sóval kapcsolatos szakirodalmat és a kor törvénykönyveit használom fel, mely által egy egységes képet kapunk a sóbányászat sokoldalú gazdaságra gyakorolt hatásáról.



